Document ID: 32000D0399

32000D0399
L 151/16
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 16 юни 2000 година
относно процедурата по отношение на дерогациите от правилата за произход, въведени с протокол № 1 от Споразумението за партньорство АКТБ - ЕО
(2000/399/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него,
като взе предвид предложението на Комисията,
като има предвид, че:
(1)
Срокът на действие на Четвъртата конвенция АКТБ - ЕО изтече на 29 февруари 2000 г.
(2)
Новото споразумение за партньорство АКТБ - ЕО не можа да влезе в сила на тази дата.
(3)
Член 3 от Решение № 1/2000 на Комитета на посланиците АКТБ - ЕО от 28 февруари 2000 г. относно преходните мерки, валидни от 1 март 2000 г. (1) предвижда търговските мерки по споразумението за партньорство АКТБ - ЕО, включително протокол № 1, отнасящ се до определението на понятието за „стоки с произход“ и за методите на административно сътрудничество на конвенцията, да влязат в сила на 1 март 2000 г.
(4)
Член 38, параграф 9 от посочения протокол предвижда, че исканията за дерогации от правилата за произход от същия протокол, въведени от държавите от АКТБ, се считат за приети, ако Общността не информира държавите от АКТБ за своята позиция относно дерогациите в срок от седемдесет и пет работни дни, считано от тяхното приемане от съпредседателя от страна на ЕО на Комитета за митническо сътрудничество АКТБ - ЕО, създаден по силата на член 37 от протокол № 1.
(5)
Следователно е необходимо да се приеме процедура, която гарантира, че позицията на Общността може да бъде приета и съобщена на държавите от АКТБ в срок от седемдесет и пет работни дни.
(6)
Мерките, необходими за прилагане на настоящото решение, следва да бъдат приети в съответствие с Решение 1999/468/ЕО на Съвета от 28 юни 1999 г. относно условията и реда за упражняване на изпълнителните правомощия, предоставени на Комисията (2).
(7)
Решение 90/523/ЕИО на Съвета (3) предвижда делегиране на правомощия на Комисията по отношение на приемането на обща позиция на Общността по искане от страна на държавите от АКТБ за дерогация от правила за произход, установени в протокол № 1 от Четвъртата конвенция АКТБ - ЕО. Следва да бъде предвидено и такова делегиране на правомощия на Комисията по отношение на исканията за дерогации от правилата за произход, установени в протокол № 1 към Споразумението за партньорство АКТБ - ЕО.
(8)
Регламент (ЕИО, Евратом) № 1182/71 на Съвета (4) установява правила за сроковете, датите и крайните срокове,
РЕШИ:
Член 1
Общата позиция на Общността по отношение на искане, представено от държавите от АКТБ за дерогация от правилата за произход, установени в протокол № 1 от споразумението за партньорство АКТБ - ЕО, се приема от Комисията в съответствие с процедурата, установена в член 2.
Член 2
Комисията се подпомага от Комитета по Митническия кодекс, създаден по силата на Регламент (ЕИО) № 2913/92 на Съвета от 12 октомври 1992 г. относно създаването на Митнически кодекс на Общността (5).
Представителят на Комисията представя на Комитета проект на обща позиция в рамките на двадесет и пет работни дни от получаването на искане за дерогация, от съпредседателя от страна на ЕО на Комитета за митническо сътрудничество АКТБ - ЕО. Комитетът дава своето становище по този проект в срок, определен от неговия председател в зависимост от неотложността на поставения въпрос. Становището се дава с мнозинството, предвидено в член 205, параграф 2 от Договора, в случай на решения, които Съветът приема по предложение на Комисията. Гласовете на представителите на държавите-членки се претеглят по метода, установен в посочения член. Председателят няма право на глас.
Комисията приема общата позиция и я предава незабавно на държавите от АКТБ. Въпреки това, ако общата позиция не е в съответствие със становището на Комитета, тя незабавно се внася от Комисията в Съвета. В този случай Комисията отлага предаването на общата позиция на държавите от АКТБ с двадесет и пет работни дни, считани от датата на гласуването в Комитета.
Съветът, произнасящ се с квалифицирано мнозинство, може да приеме различна обща позиция в срока, предвиден в третия параграф.
Член 3
Определянето на работните дни по смисъла на настоящото решение става по начина, установен в Регламент (ЕИО, Евратом) № 1182/71.
Член 4
Настоящото решение поражда действие в деня на публикуването му в Официален вестник на Европейските общности.
То се прилага до 31 декември 2007 г.
Съставено в Люксембург на 16 юни 2000 година.

Labels: 3
15
18